LIETUVOS BANKO VALDYBA

NUTARIMAS

DĖL KOLEKTYVINIO INVESTAVIMO SUBJEKTŲ, KURIE INVESTUOJA Į KITĄ TURTĄ NEI FINANSINĖS PRIEMONĖS, DEPOZITORIUMO PROFESINĖS CIVILINĖS ATSAKOMYBĖS DRAUDIMO IR PAPILDOMŲ NUOSAVŲ LĖŠŲ TAIKYMO TAISYKLIŲ IR DEPOZITORIUMO NUOSAVŲ LĖŠŲ ATASKAITOS FORMOS PATVIRTINIMO

2019 m. vasario 14 d. Nr. 03-47

Vilnius

Vadovaudamasi Lietuvos Respublikos Lietuvos banko įstatymo 42 straipsnio 4 dalies 1 punktu, Lietuvos Respublikos alternatyviųjų kolektyvinio investavimo subjektų valdytojų įstatymo 27 straipsniu ir įgyvendindama 2011 m. birželio 8 d. Europos Parlamento ir Tarybos direktyvą 2011/61/ES dėl alternatyvaus investavimo fondų valdytojų, kuria iš dalies keičiami direktyvos 2003/41/EB ir 2009/65/EB bei reglamentai (EB) Nr. 1060/2009 ir (ES) Nr. 1095/2010 (OL 2011 L 174, p. 1), su paskutiniais pakeitimais, padarytais 2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL 2014 L 173, p. 349), Lietuvos banko valdyba n u t a r i a:

1. Patvirtinti Kolektyvinio investavimo subjektų, kurie investuoja į kitą turtą nei finansinės priemonės, depozitoriumo profesinės civilinės atsakomybės draudimo ir papildomų nuosavų lėšų taikymo taisykles (pridedama).

2. Patvirtinti Depozitoriumo nuosavų lėšų ataskaitos DNL formą (pridedama).

Valdybos pirmininko pavaduotojas,

pavaduojantis Valdybos pirmininką	Raimondas Kuodis

PATVIRTINTA

Lietuvos banko valdybos

2019 m. vasario 14 d.

nutarimu Nr. 03-47

KOLEKTYVINIO INVESTAVIMO SUBJEKTŲ, KURIE INVESTUOJA Į KITĄ TURTĄ NEI FINANSINĖS PRIEMONĖS, DEPOZITORIUMO PROFESINĖS CIVILINĖS ATSAKOMYBĖS DRAUDIMO IR PAPILDOMŲ NUOSAVŲ LĖŠŲ TAIKYMO TAISYKLĖS

I SKYRIUS

BENDROSIOS NUOSTATOS

1.	Kolektyvinio investavimo subjektų, kurie investuoja į kitą turtą nei finansinės priemonės, depozitoriumo profesinės civilinės atsakomybės draudimo ir papildomų nuosavų lėšų taikymo taisyklėse (toliau – Taisyklės) nustatyti depozitoriumo profesinės civilinės atsakomybės draudimo reikalavimai, papildomų nuosavų lėšų taikymo ir informacijos teikimo Lietuvos bankui tvarka.

2.	Taisyklėse išdėstyti reikalavimai taikomi pagal Lietuvos Respublikos alternatyviųjų kolektyvinio investavimo subjektų valdytojų įstatymą (toliau – Įstatymas) veikiantiems kolektyvinio investavimo subjektų, kurie investuoja į kitą turtą nei finansinės priemonės, depozitoriumams, taip pat juridiniams asmenims, kurie kreipiasi į Lietuvos banką dėl įrašymo į kolektyvinio investavimo subjektų, kurie investuoja į kitą turtą nei finansinės priemonės, depozitoriumų sąrašą (toliau – Depozitoriumas).

3.	Taisyklėse vartojamos sąvokos suprantamos taip, kaip jos apibrėžtos Įstatyme.

II SKYRIUS

PROFESINĖS CIVILINĖS ATSAKOMYBĖS DRAUDIMAS

4.	Šio Taisyklių skyriaus nuostatos taikomos Depozitoriumams, kurie pasirenka apdrausti savo civilinę atsakomybę profesinės civilinės atsakomybės draudimu vadovaudamiesi Įstatymo 27 straipsnio 2 dalimi.

5.	Profesinės civilinės atsakomybės draudimui taikomi 2012 m. gruodžio 19 d. Komisijos deleguotojo reglamento (ES) Nr. 231/2013, kuriuo papildomos Europos Parlamento ir Tarybos direktyvos 2011/61/ES nuostatos dėl išimčių, bendrųjų veiklos sąlygų, depozitoriumų, finansinio sverto, skaidrumo ir priežiūros, (OL 2013 L 83, p. 1) 15 straipsnyje nustatyti reikalavimai.

6.	Depozitoriumas ne vėliau kaip per 3 mėnesius nuo kalendorinių metų pabaigos privalo Lietuvos bankui pateikti Lietuvos banko valdybos patvirtintos formos Depozitoriumo nuosavų lėšų ataskaitą (toliau – Ataskaita), sudarytą pagal kalendorinių metų paskutinės dienos duomenis. Pildoma tik pirmoji Ataskaitos eilutė. Kartu su Ataskaita Depozitoriumas privalo pateikti dokumentus, patvirtinančius, kad jis yra apdraudęs savo civilinę atsakomybę profesinės civilinės atsakomybės draudimu.

III SKYRIUS

PAPILDOMŲ NUOSAVŲ LĖŠŲ TAIKYMO IR INFORMACIJOS APIE JAS TEIKIMO LIETUVOS BANKUI TVARKA

7.	Šio Taisyklių skyriaus nuostatos taikomos Depozitoriumams, kurie pasirenka turėti papildomų nuosavų lėšų vadovaudamiesi Įstatymo 27 straipsnio 3 dalimi.

8.	Depozitoriumo nuosavas lėšas sudaro 2013 m. birželio 26 d. Europos Parlamento ir Tarybos reglamento (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL 2013 L 176, p. 3), 26 straipsnio 1 dalies a–e punktuose nurodytų nuosavų lėšų dalių suma.

9.	Depozitoriumas papildomas nuosavas lėšas gali investuoti tik į likvidųjį turtą ir negali jų investuoti į spekuliacines pozicijas.

10.	Papildomų nuosavų lėšų suma perskaičiuojama pagal kiekvienų kalendorinių metų paskutinės dienos duomenis. Jei prieš perskaičiavimą Depozitoriume saugomo kolektyvinio investavimo subjekto turto vertė taip padidėja, kad nuosavos lėšos tampa mažesnės už Įstatyme nustatytą minimalų dydį, Depozitoriumas nedelsdamas perskaičiuoja papildomų nuosavų lėšų sumą ir jas padidina.

11.	Depozitoriumas nustato, įgyvendina ir taiko politiką ir procedūras, pagal kurias nuolat stebi Depozitoriume saugomo kolektyvinio investavimo subjekto turto vertę.

12.	Depozitoriumas ne vėliau kaip per 3 mėnesius nuo kalendorinių metų pabaigos privalo Lietuvos bankui pateikti Ataskaitą, sudarytą pagal kalendorinių metų paskutinės dienos duomenis.

13.	Lietuvos bankas gali pareikalauti, kad Depozitoriumas Ataskaitą teiktų dažniau, negu nurodyta Taisyklių 12 punkte, ir pateiktų papildomos informacijos.

14.	Kai Depozitoriumo nuosavos lėšos tampa mažesnės arba esama pagrįstų priežasčių įtarti, kad artimiausiu metu jos taps mažesnės už Įstatyme nustatytą minimalų dydį, Depozitoriumas privalo nedelsdamas informuoti Lietuvos banką.

IV SKYRIUS

BAIGIAMOSIOS NUOSTATOS

15.	Ataskaitą ir kitą informaciją Depozitoriumas teikia Lietuvos bankui elektroniniu būdu per Lietuvos banko informacinę sistemą.

__________________

DNL forma patvirtinta

Lietuvos banko valdybos

2019 m. vasario 14 d. nutarimu Nr. 03-47

______________________

(juridinio asmens pavadinimas)

___________________________________________

(juridinio asmens kodas, buveinė (adresas), telefonas, el. paštas)

Lietuvos banko

Priežiūros tarnybai

Pateikimo terminas per 3 mėnesius kalendoriniams metams pasibaigus

Periodiškumas kas metus

Mato vienetas, tikslumas Eur

DEPOZITORIUMO NUOSAVŲ LĖŠŲ ATASKAITA

______________________________________________

(data)

Eil. nr.	Straipsniai	Suma, Eur
1.	Saugomo kolektyvinio investavimo subjekto turto vertė
2.	Papildomų nuosavų lėšų suma (1 eilutė x 0,01 %)
3.	Depozitoriumo apmokėtas įstatinis kapitalas
4.	Nuosavų lėšų poreikis (2 eilutė + 3 eilutė)
5.	Depozitoriumo nuosavos lėšos
6.	Nuosavų lėšų poreikio perteklius (trūkumas) (5 eilutė – 4 eilutė)

_________________________________ __________ _________________

(vadovo pareigų pavadinimas) (parašas)	(vardas ir pavardė)

_________________________________ __________ _________________

(atsakingojo vykdytojo pareigų pavadinimas) (parašas)	(vardas ir pavardė)